google/wiki40b huggingface dataset:
Ahmed Elmohamady

Landslaget

22. august 2007 fikk han sin første landskamp for Egypt mot Elfenbenskysten.
Han ble tatt ut i Egypts tropp til VM i fotball 2018 i Russland.
Kreitzerisen

Kreitzerisen er en isbre som ligger i den vestlige delen av fjellmassivet Sør-Rondane i Dronning Maud Land. Den er om lag 30 kilometer lang og strømmer i nordlig retning mellom Tertene og Bamsefjell.
Breen ble fotografert fra fly under Operasjon Highjump i 1946–47 og er oppkalt etter løytnant William R. Kreitzer som deltok på disse flygningene som fartøysjef for én av de tre flybesetningene fra US Navy. Kart over området, basert på de amerikanske flyfotografiene, ble utarbeidet av Norsk Polarinstitutt i 1957.
MADRS

Montgomery-Åsberg depression rating scale (MADRS) er et standardisert spørreskjema laget for å avdekke en pågående depresjon ved å måle ulike symptomer slik de har vært de siste tre døgn. Testen ble første gang foreslått gjennom en artikkel i 1979 og den har fått sitt navn fra artikkelforfatterne, Stuart A. Montgomery og Marie Åsberg.
Lygocoris rugicollis

Utseende

Lygocoris rugicollis er 5,5-7 millimeter lang. Den er grønn, nesten uten hårbekledning og får derfor et litt glinsende utseende.  Foran på brystskjoldet (pronotum) og på sidene av dekkvingene er den ofte litt mer gulfarget.  Membranen er fargeløs med grønne årer. Årene danner to lukkede celler, som hos de fleste bladtegene (Miridae). 
Antennene er grønne.  Beina er lyse grønne, føttene (tibia) er noe mørkere farget. 
Det er en fargevariant som har fått sitt eget navn. 
…f. picea Reut. – oversiden er mer brunlig farget og føttene (tibiene) har brunlig spiss.

Levevis

Lygocoris rugicollis lever på vierarter (Salix sp.)  også på frukttrær, særlig på eple (Malus). 
Hunnen legger egg om høsten. Eggene overvintrer og klekkes om våren. Nymfene suger plantesaft fra vertstreet.
Tegen har ufullstendig forvandling, overgang fra nyklekt larve til det voksne kjønnsmodne insektet går  gradvis gjennom flere hudskift (nymfestadier). Nymfene ligner mer og mer på de voksne (imago) for hvert hudskifte. 
De voksne (imago) finnes i juni og juli.

Skadedyr

Lygocoris rugicollis kan ha masseangrep på eple. Men arten regnes ikke som alvorlig skadedyr i normale år, og motangrep er normalt ikke nødvendige.
Shirley Booth

Karriere

Booth begynte sin skuespillerkarriere på teater som tenåring og ble en fremtredende skuespiller på teater i Pittsburgh. Hun debuterte på Broadway i teaterstykket Hell's Bell i januar 1925, der hun spilte mot Humphrey Bogart. Booth ble kjent med den kvinnelige hovedrollen i komedien Three Men on a Horse, som gikk på teater fra 1935 til 1937. På 1930- og 1940-tallet oppnådde Booth stor popularitet med sine mange opptredener i drama, komedier og musikaler. 
Booth spilte mot Katharine Hepburn i teaterstykket The Philadelphia Story (1939). Booth var aktiv på Broadway i over tre tiår. Hun hadde også en rolle i den populære radioserien Duffy's Tavern, som ble sendt på CBS fra 1941 til 1942 og på NBC-Blue Network fra 1942 til 1943. Booth vant sin første Tony Award for rollen som Grace Woods i teaterstykket Goodbye, My Fancy (1948). 
Booth vant sin andre Tony Award for rollen som den forpinte hustruen Lola Delaney i teaterstykket Kom tilbake, lille Sheba (1950). Sidney Blackmer, som spilte den mannlige hovedrollen som hennes ektemann Doc, vant også en Tony Award. Booth gjentok rollen i filmatiseringen av teaterstykket fra 1952. Hun vant Oscar, Golden Globe, National Board of Review Award og New York Film Critics Circle Award for rolletolkningen sin.
Booth vant sin tredje Tony Award i 1953, for rollen som Leona Samish i teaterstykket The Time of the Cuckoo. I 1957 ble hun tildelt Sarah Siddons Award for sitt arbeid på teaterscenen i Chicago. Booth returnerte til Broadway i 1959. I 1961 fikk hun hovedrollen som Hazel Burke i situasjonskomedien Hazel, basert på Ted Keys populære tegneserie fra The Saturday Evening Post. TV-serien varte i fem sesonger og Booth vant to Primetime Emmy-priser for rolletolkningen sin. Hennes siste Broadway-opptredener var i 1970. Booth har fått en stjerne på Hollywood Walk of Fame, som ligger ved 6840 Hollywood Boulevard.

Privatliv

Den 23. november 1929 giftet Booth seg med Ed Gardner, som senere både skapte og spilte hovedrollen i radioserien Duffy's Tavern. De ble skilt i 1942. Booth giftet seg med William H. Baker jr. i 1943 og ekteskapet varte frem til hans død i 1951. Hun giftet seg aldri igjen, og hadde heller ingen barn fra noen av ekteskapene. Booth døde 16. oktober 1992, etter kort tids sykdom, i sitt hjem i Nord-Chatham i Massachusetts.
Sør-Rana

Sør-Rana er en tidligere kommune i Nordland fylke, fra 1837 del av Hemnes formannskapsdistrikt. Kommunen hadde et areal på 776,95 km², herav 736,88 km² landområde.
Sør-Rana ble skilt ut som egen kommune i 1929. Kommunen hadde ved etableringen 1 708 innbyggere. Også Elsfjord ble skilt ut fra Hemnes på samme tid.
1. januar 1964 ble området sør for Ranfjorden i Sør-Rana med 934 innbyggere slått sammen med Korgen og Hemnes kommuner samt en del av Hattfjelldal til den nye Hemnes kommune. 
Området nord for Ranfjorden med 697 innbyggere ble samtidig slått sammen med Mo, Nord-Rana og deler av Nesna til den nye Rana kommune.
Grunnkretser i Lier kommune

Grunnkretser i Lier kommune er delområder og grunnkretser som seksjonerer Lier kommune, Buskerud, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Jiangzhou

Jiangzhou (kinesisk: 江州区; pinyin: Jiāngzhōu Qū ) er et bydistrikt i byprefekturet Chongzuo i den autonome region Guangxi i Folkerepublikken Kina.
Det har et areal på 2 902 kvadratkilometer og teller ca 340 000 innbyggere (2004).
EZ10

Testkjøring i Norge

I 2015 startet arbeidet med å få til testkjøring med EZ10 i Norge i løpet av 2016 og et videre pilotprosjekt for å kunne sette dem i vanlig trafikk, noe som også krever en endring av vegtrafikkloven, da den ikke tar høyde for førerløse kjøretøy. En EZ10 av versjon 2.3 kom til Norge høsten 2016 og ble prøvekjørt i flere byer. Den ble blant annet prøvekjørt på Youngstorget i Oslo og på Kirketorget i Kongsberg i slutten av september, og Stavanger i starten av oktober. I november ble det også demonstrert at den ville kunne brukes til utkjøring av dagligvarer i samarbeid med Kolonial.no.
I starten av 2017 gjennomfører en EZ10 begrenset testkjøring i Forus Næringspark. Prosjektet er et samarbeid mellom Forus Næringspark AS, Forus PRT AS og Kolumbus. Kjøretøyet vil i starten måtte testes på lukket område eller med menneskelig operatør ombord fram til regelverket kan tillate at de kjører selv på offentlig vei. Det er Kolumbus er er initiativtaker til dette prosjektet.
Kongsberg Kommune starter 2018 med kjøring av autonom minibuss i Testarena Kongsberg. Kongsberg Kommune er sammen med Sohjoa Baltic tildelt forskningsmidler for å innføre kjøring med autonom minibuss i by. Kongsberg skal i tillegg til å gjennomføre kjøringen i egen by, også koordinere kjøringen i Helsinki og i Tallinn. Applied Autonomy er engasjert for å gjennomføre dette i samarbeid Kongsberg Kommune. Kjøretøy er enda ikke valgt for uttestingen
Danny Fernandes

Karriere

Da Danny Fernandes var 16 år vant han Rising Star Award i CNE Dance Park.
Han signerte med Canadas CP Records (Capital Prophet Records) som ga ut hans debutalbum «Intro».

Personlige liv

Danny Fernandes er den yngste broren til Shawn Desman.
Berti Vogts

Karriere som spiller

Vogts spilte for den lokale klubben VfR Büttgen fra han var sju år gammel til 1965, da han gikk til Borussia Mönchengladbach. Den hardtarbeidende høyrebacken fikk tilnavnet «Der Terrier» (terrieren). Han var en av hovedmennene bak Borussias suksesser i 1970-årene, da klubben vant Bundesliga fem ganger, den tyske cupen én gang og UEFA-cupen to ganger. Vogts ble værende i Borussia Mönchengladbach resten av karrieren som spiller.
Han spilte også på det tyske landslaget som vant VM i fotball 1974.

Karriere som trener

Han trente det tyske ungdomslandslaget frem til 1990, og fungerte som assistenttrener for det tyske A-landslaget fra 1986. I 1990 ble han forfremmet til forbundskaptein, og ledet Tyskland til EM-gull i 1996 før han sluttet i 1998. I august 2001 ble han trener for landslaget til Kuwait. 
Etter et halvt år i Kuwait sa Vogts opp for å bli trener for Skottlands landslag. Resultatene uteble, og Vogts måtte tåle mye kritikk i pressen. I november 2004 sluttet Vogts i jobben. Etter ett år i Nigeria signerte han kontrakten med landslaget i Aserbajdsjan inntil 2009.
Ludvig Wilhelm Dahl

Familie

Ludvig Wilhelm Dahl var far til malerne Cecilie Dahl og Nils Alstrup Dahl, forfatteren Anna Munch og spiritisten Ludvig Dahl (Køber-saken).
Bispegården i Stavanger

Bispegården i Stavanger var omtrent midt på dagens Domkirkeplassen. Eiendommen tilsvarer middelalderens sankt Annas gård. Den er også kjent som Hotel de Nord-bygget. Bygningen ble revet i 1957, og stedet ble omgjort til en åpen plass.

Bispegården

Bispegården var bosted for biskopene i Stavanger fra og med biskop Laurits Clausen Scavenius (Scabo). Den eldste kilden som knytter ham til Bispegården er fra 15. juli 1612. Biskop Thomas Kortsen Wegener overtok etter ham. I bybrannen i 20. september 1633 brant bygningene, og nye ble satt opp igjen like etter. 
På 1700-tallet var det stort sett geistlige i byen som hadde eiendommen. I 1783 kjøpte lagmann Hans Knoph eiendommen, og solgte den videre til den neste lagmannen Jakop Hveding i 1787. Laugmannsgata har navnet etter lagmennene i Bispegården.
Eiendommen lå i grensen til Mariakirkegården, og ved den midterste risten (inngangen) til kirkegården. Øst for Bispegården gikk hovedveien fra broa over Skolebekken og til Brattegata (dagens Torgterassen), som førte til Torget.

Stavanger klubbselskap, Hotell du Nord og Brannvakt

5. juni 1810 kjøpte Stavanger klubbselskap eiendommen med ni kakkelovner og øvrige herligheter herunder ålefisket i Skolebekken. Klubbselskapet flyttet da ut av Kongsgård. Til eiendommen hørte "Klubbhagen", der en i dag finner Handelens hus. 
I 1841 ble eiendommen solgt og tatt i bruk som hotel av Johannes Olsen – Hotel de Nord. I 1882 ble bygningen solgt.
Da Rådhuset skulle brukes som brannvakt, ble det på 1860-tallet laget en vei over kirkegården mellom Rådhuset og Hotel de Nord.
20. februar 1883 hadde brannvakten flyttet over fra Rådhuset til Hotel de Nord-bygningen (Bispegården). Rådhuset ble revet for å gjøre det enklere for utrykningskjøretøyene å komme fram. En rekke kontorer fra Rådhuset ble også overført til Brannvaktbygningen, slik at bygningen i praksis ble byens nye kommunehus. Den var i bruk til ulike kommunal formål til den ble revet i 1957.
Molde domkirke

Historie

Kirken er den fjerde som står på dette stedet i Molde, dog litt lenger sør enn de forrige. Inntil 1900 fungerte grunnen rundt kirken som byens gravplass. Den første kirken var en tømret korskirke som ble reist i 1661–62. Denne ble revet og bygget opp igjen i all vesentlighet i samme stil i 1841–42. 17. mai 1885 brant kirken ned, muligens som følge av et noe uheldig skudd med saluttkanon. En ny langkirke i tre var ferdig i 1887, men brant da Molde ble utsatt for massiv tysk bombing under andre verdenskrig. Kun altertavlen, Axel Enders «Oppstandelsen», samt et trekors, ble reddet. Altertavlen står i dag ved nordveggen i den nye kirken.
Denne ble tegnet av Finn Bryn etter en arkitektkonkurranse, og byggingen tok til først åtte år etter krigens slutt. Grunnsteinsnedleggelsen ble gjort 18. juni 1953 og 8. desember 1957 ble den nye kirken innviet.

Orgelet

Molde domkirke fikk nytt orgel i 1999, bygget av tyske Rieger Orgelbau. Så tidlig som i 1986 forelå det planer for utskifting av det gamle orgelet, som var bygget av Vestre orgel- og pianofabrikker. Nytt orgel viste seg imidlertid da å bli for dyrt. I februar 1994 sluttet orgelet plutselig å fungere rett før en begravelse. Etter dette ble det nedsatt en komité for å planlegge anskaffelse av nytt orgel.
Den største utfordringen ved utformingen ved det nye orgelet, skulle vise seg i forbindelse med det såkalte rosevinduet på vestveggen. Hvis vinduet skulle være synlig fra innsiden, måtte plasseringen av pipene tilpasses dette. Organister, konsulenter og orgelbyggeren diskuterte mellom seg, og etter hvert engasjerte også Riksantikvaren seg. Denne argumenterte også mot orgelets generelle stil, og mente den brøt med kirkens utforming.
Etter en lang og vanskelig debatt, kom orgelbyggeren noe motvillig med et forslag til en slags funksjonalistisk utforming, som også ivaretok muligheten til å se rosevinduet fra innsiden. Dette forslaget ble godkjent av Riksantikvaren, og det nye orgelet på 50 registre, tre manual og pedal ble første gang tatt i bruk 1. juledag 1999. I mars 2000 spilte domorganist Erling With Aasgård inn CD-platen Orgelmusikk fra Molde domkirke for å dokumentere det nye orgelet.
Klokketårnet er utstyrt med et klokkespill på 26 klokker som opereres elektronisk fra innsiden av kirken.
Poweshiek County

Navn

Fylket har navn etter foxhøvdingen Poweshiek.
X (film)

X er en norsk film fra 1986. Regien var ved Oddvar Einarson. I hovedrollene: Bettina Banoun og Jørn Christensen. 

Filmen startet gjennom filmkollektivet Filmgruppe 84, og ble sluttført gjennom Einarsons eget produksjonsselskap Christiania Film Compani. 
X kom på DVD i 2010, med et lengre intervju med regissøren som ekstramateriale.

Handling (Begynnelsen)

Jon Gabriel er en ung fotokunstner som er dyktig på sitt område, men hjelpeløs i omgang med mennesker. 13-årige Flora er hjemløs, men livserfaren, nærværende og tilstede i sin kamp for å klare seg. Filmen skildrer utviklingen i forholdet mellom de to.

Filmatisk stil

X er en lavbudsjettsfilm, og det merkes til en viss grad på det råe og usminkede uttrykket. Filmen er tatt opp i Oslo, men det er et poeng i filmen at den ikke skal kunne kobles direkte til et spesielt sted. Bildene viser ofte vinterkalde og skitne bylandskaper, med lite forskjønnende effekter.

Musikk

Norsk undergrunnsrock spiller en viktig rolle i filmens lydbilde. Den inneholder musikk av Andrej Nebb, og en opptreden av Holy Toy. Filmen inneholder også de to første låtene Backstreet Girls spilte inn i studio. De spiller også i en scene i filmen.

Priser og utmerkelser

Filmen vant Amandaprisen som beste norske film i 1987. 

Samme år fikk den juryens spesialpris ved Filmfestivalen i Venezia. 

I en kåring av tidenes beste norske filmer i 2012 kom X på niendeplass.
Lares gasskraftverk

Lares gasskraftverk er et varmekraftverk ved Coimbra i Portugal. Det har en installert produksjonskapasitet på 862 MW, fordelt 2 x 431 MW på gassturbiner i et kombinasjonsverk. Anlegget ble påbegynt 2007, og stod ferdig i august 2009. Brenselkilden er naturgass.
Operatør er EDP Producao, og utstyret og arbeid er levert av General Electric, Doosan, med fler.
Show Boat

Show Boat, på norsk Teaterbåten, er en amerikansk musikal fra 1927 med musikk av Jerome Kern og tekst av Oscar Hammerstein II, basert på en roman av Edna Ferber. Handlinga er enkel og melodramatisk. Den kretser omkring teaterbåten Cotton Blossom, som er en hjuldamper på Mississippi-elva, og beskriver livet til folkene i miljøet rundt båten, deriblant en gambler, en sangerinne og svarte bryggearbeidere. Musikalen forteller om intens kjærlighet, men også om forholdet mellom svarte og hvite, noe som var uvanlig i populærkulturen da stykket kom. Historien i den opprinnelige sceneversjonen begynner i delstaten Mississippi på 1880-tallet og fortsetter siden i Chicago på 1920-tallet. Dette er endret i flere filmversjoner.

Betydning

Av Jerome Kerns musikalske bidrag i Teaterbåten har flere sanger blitt klassikere innen sin sjanger, deriblant «Ol' Man River», på norsk Elvemannen, som er en hyllest til Mississippi-elva, og «Can't help lovin' dat' man of mine». Innholds- og fortellermessig er musikalen berømt for å flette sammen forskjellige handlingstråder og for den forholdsvis åpne beskrivelsen av rasismen mot afroamerikanere.
Show Boat blir ofte regnet som den første ekte musikalen fordi den så tydelig har en ambisjon om å gjøre populære musikkteatertradisjoner som variete og operette mer dramatiske gjennom økt troverdighet i persontegninga og større vekselsvirkning mellom sang og teater. Strengt tatt er likevel ikke avstanden særlig stor mellom Show Boat og de oprettene som ble spilt på teaterscenene på Broadway i New York på samme tidspunkt. Den tydeligste forskjellen er at flere av sangene har trekk fra amerikansk jazz og blues, såvel som de hvites charleston og ragtime.
Forestillinga ble i USA markedsført under sjangerbetegnelsen Show Boat – a musical play, ikke operetta eller musical comedy som var de vanlige begrepene. Forfatteren Oscar Hammerstein vendte tilbake til uttrykket musical play («musikalsk skuespill»)  da han begynte samarbeidet med komponisten Richard Rodgers, først med Oklahoma!, siden med en rekke suksesser som etablerte betegnelsen «musikal».

Norske oppsetninger

Teaterbåten har i Norge blant annet blitt satt opp på Det norske teatret i Oslo i 1950. Der utmerket skuespilleren og sangeren Lasse Kolstad seg i rollen som den svarte maskinisten Joe, blant annet med sangen «Elvemannen», den norske versjonen av «Ol' Man River». Musikalen ble spilt på samme scene i 2005 som et samarbeid mellom teateret, sørafrikanske Cape Town Opera og Staatstheater Nürnberg.
Skyting under samveldelekene 2006

Skyting under de britiske samveldeleker 2006. Skyting var en av flere sporter under de attende samveldelekene som ble arrangert i Melbourne i Australia i perioden 15. til 26. mars 2006. Det var tiende gangen som skyting var med på programmet i Samveldelekene. I lekene i 2006 ble det konkurrert i trettifem skyteøvelser. India ble beste nasjon med seksten gullmedaljer foran Australia med ni.
Moelven Mjøsbruket

Moelven Mjøsbruket AS er et norsk sagbruk og er et datterselskap i Moelven Industrier. Bedriften tar imot tømmer og produserer trelast for videreforedling. 
Med beliggenheten på Biri, midt i hjertet av gode vekstforhold for norsk grantømmer, er det dette som er råstoffet for bedriften.

Produkter

Den typiske kundemassen er høvlerier og limtreprodusenter, samt en andel som går inn i emballasjeindustrien både i inn- og utland. Det lages ulike produkter, slik som innvendige paneler, konstruksjonsvirke, rupanel og utvendig kledning til hus.
Bedriften eksporterer ca 60 prosent av produksjonen, som er på rundt 175.000m³ grantømmer. Hovedmarkeder på eksport er Tyskland, Sveits, Østerrike, Belgia og Nederland og UK. Biprodukter som bark og flis selges til cellulose industrien eller biovarme.
Linhe (Bayan Nur)

Linhe (临河区; pinyin: Línhé Qū) er et bydistrikt i byprefekturet Bayan Nur i den autonome region Indre Mongolia i Folkerepublikken Kina.

Samferdsel

Kinas riksvei 110 løper gjennom området. Den begynner i Beijing og passerer gjennom Zhangjiakou, Jining, Hohhot og Baotou til den ender i Yinchuan i den autonome region Ningxia Hui.
Pingelap

Pingelap er en atoll i Stillehavet og er en del av Mikronesia. Atollen består av de tre øyene Pingelapøya, Sukoru og Daekae som forbindes gjennom et rev som skaper en lagune. Bare Pingelapøya er befolket. Atollens areal er 1,8 km² ved høyvann, og ingen steder er bredere enn 4 km. Atollen har et eget språk, pingelapesisk, som snakkes av de fleste av atollens 250 innbyggere.
 Pingelap har et tropisk klima med gjennomsnittlig temperatur over 20 °C gjennom hele året. Atollen har også rikelig med nedbør gjennom hele året.

Fargeblindhet

Pingelap er særlig kjent for å ha en høy andel fargeblinde i befolkningen. I 1972 ble det anslått at 4,92 prosent av befolkningen lider av akromatopsi, en sjelden tilstand som gjør at man kun ser i gråtoner. Opprinnelsen til akromatopsien har blitt sporet tilbake til en drastisk reduksjon i befolkningen i 1775 som følge av en katastrofal tyfon som kun 20 personer overlevde. En av de overlevende, Nanmwarki Mwanenihsed (som var herskeren på atollen), antas å være bæreren for den genetiske feilen, selv om den ikke oppsto før fjerde generasjon etter tyfonen. 
Atollen er fortsatt av spesiell interesse for genetikere. På grunn av at genbanken er liten og befolkningsveksten rask, er lidelsen nå utbredt i nesten 10 prosent av befolkningen. Ytterligere 30 % er bærere av lidelsen. Til sammenligning er det bare 0,003 prosent av amerikanerne som lider av akromatopsi.
Anchorman: The Legend of Ron Burgundy

Handling

Ron Burgundy (Will Ferrell) er det mest populære og mest brukte nyhetsankeret i San Diego på 70-tallet. Men når ambisiøse Veronica Corningstone (Christina Applegate) ankommer TV-kanalen, forandrer alt seg. Ron sier seg fornøyd med det - så lenge hun holder seg til "kvinnelig" stoff, som moteshow og matlaging. Men Veronica er slett ikke innstilt på å gjøre det, og bestemmer seg for å ta plassen til Ron som oppleser. De vet begge at det ikke er plass til å dele rampelyset med den andre, og dermed starter en hard, bitter kamp for å vinne produsentenes og seernes gunst.

Oppfølger

Det er bestemt at det blir laget en oppfølger, Anchorman 2, som kommer i 2013. Norsk premiere er foreløpig oppsatt til 28. februar 2014. Ferrell, Applegate, Rudd, Carell, Wilson og Koechner gjentar alle rollene sine, og McKay returnerer som regissør. I tillegg er kjente navn som Harrison Ford, Nicole Kidman, James Marsden, Kristen Wiig og Greg Kinnear alle hentet inn for å spille andre roller.
Robert E. Lee

Bakgrunn

Robert E. Lee var sønn av generalmajor Henry Lee III «Light Horse Harry» (1756–1818), som var guvernør i Virginia, og dennes annen kone, Anne Hill Carter (1773–1829). Han var etterkommer av sir Thomas More og kong Robert II av Skottland gjennom hertugen af Crawford. 
Som toppkandidat fra West Point udmerket Lee seg som en enestående soldat i USAs hær i 32 år, hvor han underveis kjempet i den meksikansk-amerikanske krig.
I begynnelsen av 1861 tilbød general Winfield Scott Lee kommandoen over hele USAs hær. Lee avslo fordi hans hjemstat Virginia trådte ut av unionen, selv om det var imot Lees ønske.

Den amerikanske borgerkrigen

Da Virginia trådte ut at Unionen i april 1861, valgte Lee således å følge sin hjemstat. Lee ble den øverste militære rådgiver for president Jefferson Davis. Lees første feltkommando kom i juni 1862, da han overtok kommandoen over Sørstaternes østlige hær, (som Lee selv omdøpte til Army of Northern Virginia).
Ved krigens utbrudd valgte han å forbli lojal mot hjemstaten Virginia, som løsrev seg fra Unionen til fordel for sørstatene etter Lincoln beordret tropper fra alle stater etter angrepet på Fort Sumter. Lee nøt flere, store seiere tidlig i borgerkrigen, som Det andre slaget ved Bull Run og ved Fredericksburg. Hans største bragd kom ved Slaget ved Chancellorsville, da uniongeneral Joseph Hooker ble knust av Lees halvparten så store styrke. Etter slaget ble Stonewall Jackson drept av egen soldat etter en rekognoseringstur. Dette var et stort tap for Lee, som mente det var som å "miste sin høyre arm". Lee og sørstatene klarte aldri å gjenvinne overtaket i krigen etter Slaget ved Gettysburg.

Om slaver

Lee var slaveeier, og arvet sine første slaver i 1829. I et brev han sendte til sin kone i desember 1856 skrev han at «i denne opplyste alder [...] er slaveriet som institusjon et moralsk og politisk onde i ethvert land. [...] Jeg tenker at det er et større onde for den hvite mann enn for den svarte rase, og mens mine følelser er sterke på vegne av sistnevnte, er mine sympatier sterkere for den første. Svarte har det umåtelig bedre her enn i Afrika, moralsk, sosialt og fysisk. Den smertefulle disiplinen de gjennomgår er nødvendig for deres undervisning som en rase, og jeg håper vil forberede og lede dem til bedre ting. Hvor lenge deres undertrykkelse er nødvendig er kun kjent og bestemt av en vis, barmhjertig skjebne.»

Arv

General Lee, bilen til Bo og Luke Duke i The Dukes of Hazzard, er oppkalt etter denne generalen.
En av de gjenværende hjuldamperne som i dag frakter turister på Mississippi har også fått navn etter generalen. (Den er stasjonert ved enden av Canal Street, New Orleans, og er utstyrt med dampfløyteorgel.)
Páfos (distrikt)

Páfos er ett av seks distrikter på Kypros. Her ligger byen Páfos med samme navn. Distriktet består av kommunene Geroskipou, Páfos, Pegeia og Polis.
Har en drøm

Har en drøm er et instrumental-musikkalbum med panfløytespilleren Roar Engelberg, utgitt i 1998.